Komisijos sprendimas
1994 m. balandžio 18 d.
dėl veterinarinio sertifikavimo, pateikiant į Jungtinės Karalystės ir Airijos rinką kates ir šunis, kurių kilmės šalys yra ne Jungtinė Karalystė ir Airija
(94/273/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [1], ypač į jos 10 straipsnio 3 dalies a punkto vii papunktį,
kadangi būtina nustatyti veterinarijos sertifikatą ne Jungtinės Karalystės ir Airijos kilmės katėms ir šunims, kurie yra pateikiami į Jungtinės Karalystės ir Airijos rinką,
kadangi nurodyti gyvūnai privalo atitikti atitinkamus gyvūnų sveikatos reikalavimus, nurodytus įgalioto veterinarijos gydytojo patvirtintame sertifikate;
kadangi pagal 10 straipsnio 3 dalies a punkto vii papunktį katės ir šunys privalo turėti individualią vakcinacijos kortelę;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/62/EEB 10 straipsnio 3 dalies a punkto vii papunktyje nurodyto sertifikato pavyzdys nustatytas priede.
2 straipsnis
Šis sprendimas skirtas valstybėms narėms.
Priimta Briuselyje, 1994 m. balandžio 18 d.